།རྒྱལ་དབང་དམ་པ་དཔག་བསམ་དབང་པོ་ལ་རྗེ་བཙུན་སངས་རྒྱས་རྡོ་རྗེས་འབུལ་བ་གནང་བའི་ཆོས་འབྲེལ་ཤོག་དྲིལ་ཉེར་གཅིག་པ་བཞུགས་སོ།།
དང་པོ། སྐྱབས་འགྲོ་སེམས་བསྐྱེད་ཀྱི་ཤོག་དྲིལྀ་ཨཚ། །ཐེག་པ་དམན་པའི་སྐྱབས་འགྲོའི་ཆོ་ག་ནི་འདུལ་བའི་ལས་ཆོག་ཏུ་གསལ་ལ། ཐེག་ཆེན་གྱི་མདོ་རྒྱུད་དུ་སེམས་བསྐྱེད་དང་དབང་རྗེས་གནང་སོགས་ཀྱི་ཞར་ལས་སྐྱབས་སྡོམ་འབོགས་པ་ཆེས་མང་ཡང་། སྐྱབས་འགྲོའི་བསླབ་ཚིག་སྒེར་དུ་འབོགས་པར་བཞེད་ན་སེམས་ཅན་ཐམས་ཅད་ཀྱི་དོན་དུ་ཐར་པ་དང་ཐམས་ཅད་མཁྱེན་པའི་གོ་འཕང་ཐོབ་པར་བྱ། དེའི་དོན་དུ་ཐེག་པ་ཆེན་པོའི་གཞུང་ལུགས་ལས་བཤད་པའི་སྐྱབས་འགྲོ་དང་སེམས་བསྐྱེད་ཀྱི་བསླབ་པ་ལེན་སྙམ་པས་མ་ཡེངས་པར་ཡིད་གཏོད། དེ་ཡང་ཐོག་མར་སྐྱབས་འགྲོའི་ཕན་ཡོན་གྱི་དབང་དུ་བྱས་ན། མདོ་སྡེ་རྒྱན་དུ། སྣ་ཚོགས་འཇིགས་གྱུར་འཇིགས་ཚོགས་ཀུན་དང་ཐེག་པ་དང་། །ངན་སོང་རྣམ་མང་སྡུག་བསྔལ་ཐབས་མིན་སོང་བ་རྣམས། །སྐྱེས་དང་འཆི་བ་ཉོན་མོངས་ལས་རྣམས་ཀུན་ལས་བསྲུང་། །ཞེས་སོ། །དེའི་དོན་མདོ་ཙམ་བཤད་ན། སེམས་ཅན་གང་ཞིག་སྔར་སྐྱབས་སུ་མ་སོང་བའམ་སོང་ཡང་ཉམས་པ་ཡིན་ན། ཚེ་འདི་ཕྱིའི་འཇིགས་པ་ལས་སྐྱོབ་པའི་སྐྱབས་མེད་པས་ཡ་ང་ཞིང་མགོན་མེད་ལ། དཀོན་མཆོག་ལ་སྐྱབས་སུ་སོང་བས་མགོན་དང་བཅས་ཏེ་ཚེ་འདིར་མི་དང་མི་མ་ཡིན་དང་། སེམས་ཅན་དང་སེམས་ཅན་མ་ཡིན་པའི་གནོད་པ་ལས་སྲུང་། ཕྱི་མར་ངན་སོང་གི་སྡུག་བསྔལ་དང་། དེའི་རྒྱུ་ལྟ་བ་ངན་པ་དང་། གཏན་གྱི་འཁོར་བའི་སྡུག་བསྔལ་ཀུན་ནས་ཉོན་མོངས་པ་གསུམ་གྱིས་བསྡུས་པ་དང་། ཁྱད་པར་མི་གནས་པའི་མྱང་འདས་ཀྱི་སེམས་ཀྱིས་ཟིན་པས། ཐེག་དམན་ལས་ཀྱང་བསྲུང་བ་ཆེན་པོར་འགྱུར་ཏེ། མདོ་ལས། གང་ཞིག་སངས་རྒྱས་སྐྱབས་སོང་བ། །དེ་ནི་ངན་འགྲོར་མི་འགྲོ་སྟེ། །ཞེས་སོགས་གསུངས་ཤིང་། གཞན་ཡང་དཀོན་ཅོག་ལ་སྐྱབས་སུ་སོང་བས་ནང་པ་སངས་རྒྱས་པའི་སྒོར་ཚུད་དེ། དམ་པ་ཡང་དག་པར་སོང་བ་སྐྱེས་བུ་དམ་པའི་ནང་དུ་བགྲང་བར་འགྱུར་རོ། །སྟོན་པ་དང་ཚངས་པ་མཚུངས་པར་སྤྱོད་པ་རྣམས་དང་། བསྟན་པ་ལ་མངོན་པར་དད་པའི་ལྷ་རྣམས་ཡིད་དུ་འོང་ཞིང་དགའ་བར་འགྱུར། བསོད་ནམས་རྒྱ་ཆེར་ཐོབ་པར་འགྱུར་བ་སོགས་ཕན་ཡོན་མང་དུ་ཡོད་དེ། མདོ་སྡེ་རྒྱན་ལས། འཇིག་རྟེན་ཇི་སྲིད་སེམས་ཅན་གྱི། །གནོད་དང་ཕུན་སུམ་ཚོགས་པ་ཀུན། །བཟློག་ཅིང་འབྱོར་བར་བྱ་བའི་ཕྱིར། །སངས་རྒྱས་སྐྱབས་ཆེན་ཉིད་དུ་འདོད། །ཅེས་གསུངས་པ་ཡིན། དེ་བཞིན་དུ་བྱང་ཆུབ་ཆེན་པོར་སེམས་བསྐྱེད་པ་ནི་རང་དང་གཞན་གྱི་ལེགས་པ་ཐམས་ཅད་ཀྱི་རྒྱུ་ཡིན་པར་བྱམས་ཆོས་དང་སྤྱོད་འཇུག་སོགས་ཐེག་ཆེན་གྱི་མདོ་བསྟན་བཅོས་རྣམས་ལས་རྒྱ་ཆེར་བཤད་པས། ཕན་ཡོན་དེ་ལྡན་གྱི་སྐྱབས་སེམས་དེ་ཡང་། མདུན་དུ་ཕྱོགས་བཅུ་དུས་གསུམ་གྱི་སངས་རྒྱས་སྲས་དང་བཅས་པ་ཐམས་ཅད་སྤྲིན་ཕུང་ལྟ་བུར་བཞུགས་པར་བསམ་སྟེ་འདིའི་རྗེས་ཟློས་མཛོད། སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། འགྲོ་རྣམས་བསྒྲལ་འདོད་བསམ་པ་ཡིས། །སངས་རྒྱས་ཆོས་དང་དགེ་འདུན་ལ། །བྱང་ཆུབ་སྙིང་པོ་མཆིས་ཀྱི་བར། །རྟག་པར་བདག་ནི་སྐྱབས་སུ་མཆི། །ཤེས་རབ་སྙིང་རྗེ་དང་བཅས་པས། །བརྩོན་པས་སེམས་ཅན་དོན་དུ་བདག །སངས་རྒྱས་མདུན་དུ་གནས་བགྱིས་ནས། །བྱང་ཆུབ་མཆོག་ཏུ་སེམས་བསྐྱེད་བགྱི། །འགྲོ་རྣམས་མན་ལན་གསུམ། དེ་ལྟར་ལན་གསུམ་གྱིས་སྐྱབས་སེམས་ཀྱི་སྡོམ་པ་ཁྱེད་ཀྱི་རྒྱུད་ལ་སྐྱེས་ཟིན་མོད། སྐྱེས་པ་ཙམ་གྱིས་མི་ཆོག་མི་ཉམས་ཤིང་འཕེལ་བའི་ཕྱིར་བསླབ་པ་ལ་འབད་དགོས། དེའི་ཚུལ་མདོ་མྱང་འདས་ལས། གང་ཞིག་སངས་རྒྱས་སྐྱབས་འགྲོ་བ། །དེ་ནི་ཡང་དག་དགེ་བསྙེན་ཏེ། །ནམ་དུའང་ལྷ་ནི་གཞན་དག་ལ། །སྐྱབས་སུ་སོང་བ་མ་ཡིན་ནོ། །དམ་པའི་ཆོས་ལ་སྐྱབས་ཚོལ་ན། །འཚེ་ཞིང་གསོད་པའི་སེམས་དང་བྲལ། །དགེ་འདུན་ལ་ཡང་སྐྱབས་སོང་བ། །མུ་སྟེགས་གཞན་ལ་ཕྱག་མི་བྱ། །ཞེས་དང་། སྐྱབས་གསུམ་བདུན་ཅུ་པ་ལས། གང་གིས་གསུམ་ལ་སྐྱབས་འགྲོ་བའི། །དགེ་འདུན་ཉིད་དུ་དམ་བཅས་པས། །སྐྱབས་ནི་གསུམ་པོ་བསྲུང་བར་བྱ། །མུ་སྟེགས་ཀུན་ལ་གུས་པ་ཡིས། མཆོད་དང་ཕྱག་འཚལ་མི་བྱའོ། །ཞེས་གསུངས་ཤིང་། དེ་བཞིན་དུ་བརྒྱད་སྟོང་པ་ལས། ལྷ་གཞན་ལ་མེ་ཏོག་དང་བདུག་པ་དང་། མར་མེ་སྦྱིན་པར་མི་བྱའོ། །རིམ་འགྲོ་མི་བྱའོ། །ཞེས་པ་དང་། འདུལ་བ་མདོར་ཡང་། ལྷ་གཞན་ལ་ཕྱག་མི་བྱ། མཆོད་པ་མི་བྱ། བཀུར་སྟི་མི་བྱའོ། །གནས་སུ་ཕྱིན་ན་མངོན་དུ་འགྲེངས་ཏེ་གཙུག་ལག་ཁང་གི་ཚིགས་སུ་བཅད་པ་གདོན་པས་དེ་ལ་ཕན་གདགས་པར་བྱའོ། །ཞེས་སོགས་གསུངས་པ་དང་། དེའི་ལྡོག་ཕྱོགས། སངས་རྒྱས་ཀྱི་སྐུ་གཟུགས། གླེགས་བམ། མཆོད་རྟེན་སོགས་མཐོང་ན་སྟོན་པའི་འདུ་ཤེས་ཀྱིས་གུས་པར་བཀུར་སྟིས་མཆོད་ལ། འགོམ་ཡུགས་སོགས་བཀུར་སྟི་མིན་པའི་ཆ་ཐམས་ཅད་སྤང་བར་བྱ་དགོས། དེ་བཞིན་དུ་ཚུལ་ཁྲིམས་ལྡན་པའི་དགེ་སློང་དང་དགེ་ཚུལ་སོགས་ལ་མི་མོས་ལ་ལྟ་ཅི་སྨོས། ཚུལ་ཁྲིམས་འཆལ་བའི་གང་ཟག་ལའང་ཁྱད་གསོད་སྤོང་དགོས་པས། མདོ་ལས། མེ་ཏོག་ཙམ་པ་ཀ་ནི་རྙིང་གྱུར་ཀྱང་། །མེ་ཏོག་ཕལ་པ་རྣམས་ཀྱི་དོ་ཟླ་མིན། །ང་ཡི་དགེ་སྦྱོང་ཚུལ་ཁྲིམས་འཆལ་གྱུར་ཀྱང་། །མུ་སྟེགས་ཕལ་པ་རྣམས་ཀྱི་དོ་ཟླ་མིན། །ཞེས་གསུངས། དེས་མཚོན་ནས་སྔོན་སྟོན་པ་བྱང་སེམས་ཀྱི་སྤྱད་པ་སྤྱོད་ཚེ་གླང་པོ་ཆེའི་རྒྱལ་པོར་གྱུར་དུས་རང་གསོད་པའི་རྔོན་པ་གོས་དུར་སྨྲིག་གྱོན་པ་ལ། ཆོས་གོས་མཚོན་ཅན་གྱོན་པ་འདི་དག་ནི། །འཁོར་བའི་རྒྱ་མཚོ་ལས་ནི་སྒྲོལ་མཛད་པའོ། །ཞེས་གུས་པས་གནོད་པ་སྐྱབས་པ་དང་། སྔོན་བསད་པའི་མི་ཞིག་གིས་ཆོས་གོས་ཀྱི་ཚལ་པ་ཆུང་ངུ་ཞིག་མགུལ་དུ་བཏགས་ནས་དུར་ཁྲོད་དུ་བསྐྱལ་བ་དེ་སྲིན་མོས་མཐོང་ནས། ཁྱོད་ཀྱི་གུལ་དུ་བཏགས་པའི་ཚལ་བུ་འདི། །དྲང་སྲོང་ཆེན་པོའི་རྒྱལ་མཚན་ན་བཟའ་ལགས། །དེ་ལ་མཆོད་ཅིང་བདག་ཅག་ཕྱག་འཚལ་ལོ། །ཞེས་གོས་ངུར་སྨྲིག་མཚོན་ཅན་གྱི་དུམ་བུ་ཚུན་ལ་མི་འགོམ་མི་བརྙས་པར་གུས་པར་བསྐྱེད། མདོར་ཧྲིལ་གྱིས་སྒྲིལ་ན། སྐྱེས་བུ་དམ་པ་རྣམས་ལ་བསྟེན་དམ་པའི་ཆོས་ཉན། ཆོས་དང་རྗེས་སུ་མཐུན་པའི་ཆོས་བསྒྲུབ། གཞི་དང་དབང་པོ་མི་རྒོད་པ་ལ་ནན་ཏན་གྱིས་འབད་དགོས་པས་ངེས་པ་གལ་ཆེ། ཁྲིམས་ཀྱི་ཚུལ་ཁྲིམས་སྐྱོན་མེད་ཅིང་། །སོགས་མཛད། སྐྱབས་བཅོལ་ན་བསླུ་མེད་དཀོན་ཅོག་གསུམ། །སྐྱབས་ཐུབ་ངེས་ཡིན་ནས་སྐྱབས་པ་ལགས། །དེ་ཐག་རིང་ག་ཤེད་ནས་ཚོལ་ཅི་དགོས། །དེ་ཐམས་ཅད་མཁྱེན་པ་ཉིད་ལ་ཚང་། །ངེད་རྒན་རྒོན་གྱི་ཉམས་ལེན་སྐྱབས་འགྲོ་དང་། །སྔགས་མ་ཎི་བཟླས་བརྗོད་སྤེལ་མ་འདི། །ལམ་འཕར་འབུབས་ཆུང་ཡང་སོ་བུད་ཅིང་། །རྫི་སྡེབ་པས་ངག་གསལ་ག་ལ་འོང་།། ༈ གཉིས་པ། བསྙེན་གནས་ཀྱི་ཆོ་གའི་ཤོག་དྲིལྀ་ཨཚ། །སོ་ཐར་རིགས་བརྒྱད་ཀྱི་ནང་ཚན། ཐེག་དམན་དང་བསྟུན་པའི་བསྙེན་གནས་ཀྱི་ཆོ་ག་ལ་འདུལ་བའི་ལས་ཆོག་ཏུ་བྱུང་མོད་ཀྱང་། དོན་ཡོད་ཞགས་པའི་ཆོ་ག་ཞིབ་མོའི་རྒྱུད་སོགས་ཐེག་ཆེན་གྱི་གཞུང་དང་སྒོ་བསྟུན་པའི་བསྙེན་གནས་འདི་དེང་སང་གངས་ཅན་པ་དག་ལ་གྲགས་ཆེ་བས། དེ་འབོགས་པར་བཞེད་ན། ཁྱེད་རྣམས་བསྙེན་གནས་ཀྱི་སྡོམ་པ་ལེན་པར་འདོད་པ་དེ་ཤིན་ཏུ་ལེགས། དེ་ལ་ཐེག་པ་ཆེ་ཆུང་གཉིས་སོ་སོ་ལས་བཤད་པའི་བསྙེན་གནས་ལ་ཁས་ལེན་མཚམས་དང་། བསླབ་བྱའི་གྲངས་ལ་ཁྱད་པར་མི་སྣང་ཡང་། སེམས་བསྐྱེད་རྒྱ་ཆེ་ཆུང་དང་ཆོ་ག་ལ་ཁྱད་པར་ཅུང་ཟད་འདུག་པས། ཐོག་མར་ཁྱེད་རང་རྣམས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ། དེའི་ཆེད་དུ་བསྙེན་གནས་སྡོམ་པ་བླངས་ལ་མ་ཉམས་པར་བསྲུང་སྙམ་པའི་དང་བ་སྔོན་དུ་བཏང་ནས་གསན་འཚལ། དལ་འབྱོར་རྙེད་དཀའ་ཞིང་འཇིག་སླ། ལས་འབྲས་ཀྱིས་མི་བསླུ། འཁོར་བ་འདི་གཏིང་ཟབ་པ་ཡིན་པས་དེ་དག་ལ་བསམ་ནས་རྣམ་དཀར་དགེ་བའི་ཕྱོགས་ལ་འབད་དགོས། དེ་ལ་བསམ་གྱིས་མི་ཁྱབ་ཀྱང་། ཁྱིམ་པ་རྣམས་ཀྱི་བསོད་ནམས་གསོག་པའི་ཐབས་མཆོག་བསྙེན་གནས་ཀྱི་སྡོམ་པ་ཡིན་ཏེ། གནས་འཇོག་གི་མདོ་ལས། གངྒཱ་ལ་སོགས་པ་ཆུ་ཀླུང་ཆེན་པོ་ལྔ་དང་རྒྱ་མཚོ་ཆེན་པོའི་ཆུ་བུམ་པའི་གྲངས་ཀྱིས་བཟུང་བར་ནུས་ཀྱིས། བསྙེན་གནས་ཀྱི་ཕན་ཡོན་གྱི་ཚད་ནི་བཟུང་བར་མི་ནུས་ཤིང་། འཛམ་བུ་གླིང་གང་བའི་དགྲ་བཅོམ་པ་ལ་རིན་པོ་ཆེ་ལ་སོགས་པའི་ཡོ་བྱད་ཐམས་ཅད་སྦྱིན་པའི་བསོད་རྣམས་ཀྱིས་བསྙེན་གནས་ཀྱི་བསོད་ནམས་ཀྱི་བརྒྱའི་ཆར་ཡང་མི་འགྲོ། སྟོང་གི་ཆར་ཡང་མི་འགྲོ། ཞེས་གསུངས་ལ། བསྙེན་གནས་གཙང་མ་ལན་གཅིག་བསྲུང་ན་འདོད་པའི་ལྷ་རིགས་དྲུག་ཏུ་སྐྱེ་བར་གསུངས་ཏེ་དེ་གསུམ་མངོན་མཐོའི་འབྲས་བུ་ཡིན། དེ་བས་ཀྱང་ད་ལྟ་བསྙེན་གནས་གཙང་མ་ལན་གཅིག་བསྲུང་ན་སངས་རྒྱས་བྱམས་པའི་བསྟན་པ་ལ་འབྲས་བུ་ཐོབ་པར་བཤད་དེ། བྱམས་པ་ལུང་བསྟན་པའི་མདོ་ལས། བཅུ་བཞི་དང་ནི་བཅོ་ལྔ་དང་། །དེ་བཞིན་ཟླ་གཅིག་ཚེས་བརྒྱད་དང་། །ཆོ་འཕྲུལ་གྱི་ནི་ཟླ་བ་ལ། །ཡན་ལག་བརྒྱད་ལེགས་མཉམ་བཞག་ཅིང་། །བསྙེན་གནས་གསོ་སྦྱོང་བྱས་ནས་ནི། །ང་ཡི་བསྟན་ལ་ལྷགས་སོ་ཞེས། །དོན་འདི་རབ་ཏུ་གསུང་བར་འགྱུར།། ཞེས་གསུངས། དེ་བས་ཀྱང་ཆེས་ལྷག་པ་སངས་རྒྱས་ཐོབ་པར་འགྱུར་ཏེ། བརྒྱ་བྱིན་གྱིས། ཟླ་བ་ཡར་གྱི་ཚེ་བརྒྱད་དང་། །ཆོ་འཕྲུལ་གྱི་ནི་ཟླ་བ་ལ། །བསྙེན་གནས་ཡན་ལག་བརྒྱད་བསྲུང་ན། །དེ་ནི་ང་དང་ང་འདྲར་འགྱུར། །ཞེས་གསུངས་པས། བཅོམ་ལྡན་འདས་ཀྱིས་བཀའ་སྩལ་པ། ཀོའུ་ཤི་ཀ་ཁྱོད་དེ་སྐད་མ་ཟེར་ཅིག ཟླ་བ་ཡར་གྱི་ཚེས་བརྒྱད་དང་། །ཆོ་འཕྲུལ་གྱི་ནི་ཟླ་བ་ལ། །བསྙེན་གནས་ཡན་ལག་བརྒྱད་བསྲུང་ན། །དེ་ནི་ང་དང་ང་འདྲར་འགྱུར། །ཞེས་གསུངས་པས་ཤིན་ཏུ་བསོད་ནམས་ཆེ་བ་ཡིན། བསྙེན་གནས་མིང་ཙམ་མདོ་རྒྱུད་མང་པོར་བྱུང་ཡང་། ཆོ་ག་འདུལ་བའི་ལུང་དང་དེའི་བསྟན་བཅོས་རྣམས་སུ་མི་འབྱུང་ལ། དེ་བཞིན་དུ་གཞན་དང་གཞན་དུ་ཡང་གསལ་པོར་མ་བཤད་མོད་ཀྱི། གནས་འཇོག་གི་མདོར་གསལ་རྒྱས་སུ་འབྱུང་ཞིང་། མངོན་པ་མཛོད་དུ་ཡང་ཟུར་འཕྲོས་ཙམ་བཤད། ད་ལམ་འདིར་འཕགས་པ་དོན་ཡོད་ཞགས་པའི་ཆོ་ག་ཞིབ་མོ་ལྟར་བྱས་ན། མདུན་གྱི་ནམ་མཁར་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྲིན་ཕུང་འཁྲིགས་པ་ལྟར་གསལ་བཏབ་ནས། ཆོ་ག་འདིའི་རྗེས་ཟློས་ལན་གསུམ་མཛོད། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་ལྟར་སྔོན་གྱི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྟ་ཅང་ཤེས་ལྟ་བུ། གླང་པོ་ཆེན་པོ། བྱ་བ་བྱས་ཤིང་བྱེད་པ་བྱས་པ། འཁུར་འབོར་བ། རང་གི་དོན་རྗེས་སུ་ཐོབ་པ། སྲིད་པ་ཀུན་ཏུ་སྦྱོར་བ་ཡོངས་སུ་ཟད་པ། ཡང་དག་པའི་བཀའ། ལེགས་པར་རྣམ་པར་གྲོལ་བའི་ཐུགས། ལེགས་པར་རྣམ་པར་གྲོལ་བའི་ཤེས་རབ་ཅན། དེ་དག་གི་སེམས་ཅན་ཐམས་ཅད་ཀྱི་དོན་གྱི་ཕྱིར་དང་། ཕན་པར་བྱ་བའི་ཕྱིར་དང་། གྲོལ་བར་བྱ་བའི་ཕྱིར་དང་། ནད་མེད་པར་བྱ་བའི་ཕྱིར་དང་། མུ་གེ་མེད་པར་བྱ་བའི་ཕྱིར་དང་། བྱང་ཆུབ་ཀྱི་ཕྱོགས་ཀྱི་ཆོས་རྣམས་ཡོངས་སུ་རྫོགས་པར་བྱ་བའི་ཕྱིར་དང་། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཐོབ་པར་བྱ་བའི་ཕྱིར་གསོ་སྦྱོང་ངེས་པར་མཛད་པ་དེ་བཞིན་དུ། བདག་མིང་འདི་ཞེས་བགྱི་བས་ཀྱང་དུས་འདི་ནས་བཟུང་སྟེ། ཇི་སྲིད་སང་ཉི་མ་མ་ཤར་གྱི་བར་དུ་སེམས་ཅན་ཐམས་ཅད་ཀྱི་དོན་གྱི་ཕྱིར་དང་། ཕན་པར་བྱ་བའི་ཕྱིར་དང་། གྲོལ་བར་བྱ་བའི་ཕྱིར་དང་། ནད་མེད་པར་བྱ་བའི་ཕྱིར་དང་། མུ་གེ་མེད་པར་བྱ་བའི་ཕྱིར་དང་། བྱང་ཆུབ་ཀྱི་ཕྱོགས་ཀྱི་ཆོས་རྣམས་ཡོངས་སུ་རྫོགས་པར་བྱ་བའི་ཕྱིར་དང་། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཐོབ་པར་བྱ་བའི་ཕྱིར། གསོ་སྦྱོང་གི་སྡོམ་པ་ངེས་པར་ཡང་དག་པར་བླང་བར་བགྱིའོ། །དེང་ནས་སྲོག་གཅོད་མི་བྱ་ཞིང་། །གཞན་གྱི་ནོར་ཡང་བླང་མི་བྱ། །འཁྲིག་པའི་ཆོས་ཀྱང་མི་སྤྱོད་ཅིང་། །རྫུན་གྱི་ཚིག་ཀྱང་མི་སྨྲའོ། །སྐྱོན་ནི་མང་པོ་ཉེར་བསྟེན་པས། །ཆང་ནི་ཡོངས་སུ་སྤང་བར་བྱ། །ཁྲི་སྟན་མཐོན་པོ་མི་བྱ་ཞིང་། །དེ་བཞིན་དུས་མ་ཡིན་པའི་ཟས། །དྲི་དང་ཕྲེང་བ་རྒྱན་དང་ནི། །གར་དང་གླུ་སོགས་སྤང་པར་བྱ། །ཇི་ལྟར་དགྲ་བཅོམ་རྟག་ཏུ་ནི། །སྲོག་གཅོད་ལ་སོགས་མི་བྱེད་པ། །དེ་བཞིན་སྲོག་གཅོད་ལ་སོགས་སྤང་། །བླ་མེད་བྱང་ཆུབ་མྱུར་ཐོབ་ཤོག །སྡུག་བསྔལ་མང་འཁྲུགས་འཇིག་རྟེན་འདི། །སྲིད་པའི་མཚོ་ལས་སྒྲོལ་བར་ཤོག ལན་གསུམ་ཚུལ་ཁྲིམས་རྣམ་པར་དག་པའི་གཟུངས་ཀྱང་འདོན་དུ་གཞུག དེ་ལྟ་བུའི་བསྲུང་སྡོམ་ལ་འབད་ན་ཕན་ཡོན་ཀུན་ཏུ་རྒྱུ་སེན་རིང་གིས་ཞུས་པའི་མདོ་ལས། སྲོག་གཅོད་སྤངས་པས་རྡོ་རྗེའི་ལུས་དང་ལྡན་པར་འགྱུར། མ་བྱིན་ལེན་པ་སྤངས་པས་སེན་མོ་རིང་ཞིང་དྲ་བས་འབྲེལ། འདོད་ལོག་སྤངས་པས་དབང་པོ་ཚང་ཞིང་ལུས་རྒྱས། རྫུན་དུ་སྨྲ་བ་སྤངས་པས་ཚེམས་བཞི་བཅུ་མཉམ་ཞིང་དཀར་བ། ཕྲེང་སོགས་སྤངས་པས་ལུས་ལ་ཚུལ་ཁྲིམས་ཀྱི་སྤོས་ཀྱིས་བྱུགས་པ། གར་སོགས་སྤངས་པས་ལུས་མཚན་ཐམས་ཅད་ཀྱིས་བརྒྱན་པ། ཁྲི་སྟན་ཆེ་མཐོ་སྤངས་པས་སྟན་གསུམ་ལ་སྦྱོར་བར་འགྱུར་བར་བཤད་པའི་ཕན་ཡོན་དྲན་པས་བསྲུང་སྡོམ་ཡང་དག་འཚལ། འདི་བཞིན་མཚམས་སྦྱོར་དང་བཅས་པའི་ཆོ་ག་ཞིག་མ་བྱུང་ཚེ། ༧ རྗེ་དེ་ཉིད་ཀྱིས་རྩེ་ཆེན་པའི་ཞལ་ངོར་ལས་ཆོག་ནང་གི་བསྙེན་གནས་དེ་ཁ་གནང་སོང་ཚེ་ནང་དཔོན་སོགས་ཀྱིས་སྐྱོ་མ་སྔ་བཙན་བློར་ཞེན་པས། དེ་མ་མཁྱེན་པའི་གྲལ་དུ་ནན་གྱིས་བཅུག་སྟེ་བསོད་ནམས་མིན་པའི་ས་བོན་སྐྲུན་པ་ལྟ་བུས་མཚོན་པའི་ཟོན་བསྐྱོར་ལགས། ལུང་པ་གྲང་ཞིང་ནམ་དུས་གྲང་བའི་ཕྱིར། །ལུང་རིགས་དགག་སྒྲུབ་འདྲི་ལ་ལག་པ་འཁྱགས། །ལུང་ཁུངས་ཙམ་ཞིག་མདོར་བསྡུས་བཀོད་པ་ལ། །ལུང་བསྟན་བཞིན་གྱི་ཟླ་བ་གསལ་བར་སྨོན།། ༈ གསུམ་པ། སྐྱེས་བུ་གསུམ་གྱི་ལམ་རིམ་ཐུན་གཅིག་ཤོག་དྲིལྀ་ཨཚ། །རི་བོ་དགའ་ལྡན་པ་རྣམས་སྐྱེས་བུ་གསུམ་གྱི་ལམ་རིམ་ལ་ཉམས་ལེན་མི་མཛད་ཀྱང་། དེའི་ལབ་ལོབ་ལ་འདྲིས་པའི་ཁུལ་དུ་འདུག་པས། ཁོང་ཚོའི་རིགས་ལ་ཆོས་འབྲེལ་ཐུན་གཅིག་ཏུ་མཛད་བཞེད་ན། འདིར་བཅ